Go swanetše go hlagišwa menontšha ye e ka dirišwago leboong la tšweletšo, yeo e ka tšweletšago phepo ye e nyakegago ya dibjalo. Go swanetše go hlagišwa dibolayasenyi le dibolayangwang tšeo di ka šireletšago dibjalo go mengwang, disenyi le malwetši. Gantši go thwe temong motho ga a kgone go beakanya ditaba ka tshwanelo ka ge temo e huetšwa ke mabaka a mmalwa a a belaetšago le ge e ka ba dikgonagalokotsi (risks) tša go swana le mabaka a klimate, malwetši, le go fetogafetoga ga theko ya diphahlo le dinyakwapšalo (inputs) le thekišo ya ditšweletšwa. Dikgonagalokotsi le diphetogo tša mohuta wo di sepelelana kudu le tšweletšo temong mme di thea tlhohlo mabapi le peakanyo kgwebong ya temo. Le ge go le bjalo, peakanyo efe le efe e phala go hlokega ga peakanyo. Re eletša gore motšweletši a beakanye go ya ka ngwaga wa palogare mme a mpshafatše peakanyo ya gagwe ge mabaka a a sa letelwago a ka iponagatša mo ngwageng.